CELEX: 62012TN0344
Language: da
Date: 2012-08-01 00:00:00
Title: Sag T-344/12: Sag anlagt den 1. august 2012 — Virgin Atlantic Airways mod Kommissionen

29.9.2012   
            
            
               DA
            
            
               Den Europæiske Unions Tidende
            
            
               C 295/29
            
         Sag anlagt den 1. august 2012 — Virgin Atlantic Airways mod Kommissionen
   (Sag T-344/12)
   2012/C 295/52
   Processprog: engelsk
   
      Parter
   
   
      Sagsøger: Virgin Atlantic Airways Ltd (Crawley, Det Forenede Kongerige) (ved N. Green, QC, og solicitor K. Dietzel)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Europa-Kommissionens afgørelse af 30. marts 2012 i sag COMP/M.6447 (IAG/bmi) annulleres, og
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført fem anbringender.
   
               1)
            
            
               Med det første anbringende gøres det gældende, at sagsøgte har begået en retlig fejl ved ikke at tage hensyn til relevante oplysninger om, hvordan vilkårene for konkurrencen ville være uden erhvervelsen, hvorved Kommissionen vurderede erhvervelsen i lyset af en situation med mindre konkurrence, end der reelt ville have været. Særligt fejlvurderede Kommissionen: (i) den række slots som bmi solgte til IAG/British Airways i september 2011 og (ii) bmi’s slots som IAG/British Airways tog sikkerhed i til gengæld for en forudbetaling af 60 mio. GBP for købsprisen for bmi.
            
         
               2)
            
            
               Med det andet anbringende gøres det gældende, at sagsøgte har begået en række materielle fejl og undladt at tage hensyn til relevante oplysninger vedrørende fusionens skønnede indvirkning på den gradvise stigning i antallet af slots (og den styrkede stilling på markedet), som IAG ville have i Heathrow efter erhvervelsen.
            
         
               3)
            
            
               Med det tredje anbringende gøres det gældende, at sagsøgte har begået en række fejl og undladt at tage hensyn til relevante oplysninger ved ikke at have identificeret eller ved at se bort fra andre berørte horisontale markeder.
            
         
               4)
            
            
               Med det fjerde anbringende gøres det gældende, at Kommissionen har begået retlige fejl: (i) ved ikke at indlede en fase II-undersøgelse, og (ii) ved at anerkende tilsagn, der ikke fjernede den alvorlige tvivl, som Kommissionen mente, der forelå.
            
         
               5)
            
            
               Med det femte anbringende gøres det gældende, at sagsøgte har begået en retlig fejl ved med urette at betegne det retlige forhold mellem IAG og henholdsvis Iberia og British Airways som værende omfattet af artikel 5, stk. 4, i EU-fusionsforordningen (1), hvorved den kunne fastslå, at erhvervelsen var en fusion »af fællesskabsdimension« i nævnte forordnings artikel 1’s forstand, og at den havde beføjelse til at efterprøve erhvervelsen. Derfor har Kommissionen overskredet sine beføjelser med denne afgørelse.
            
         
      (1)  Rådets forordning (EF) nr. 139/2004 af 20.1.2004 om kontrol med fusioner og virksomhedsovertagelser (EUT L 24, s. 1).